Document ID: 32015D0144

KOMISIJOS ĮGYVENDINIMO SPRENDIMAS (ES) 2015/144
2015 m. sausio 28 d.
kuriuo nustatoma dotacijų paraiškų ir mokėjimo prašymų teikimo tvarka ir teiktina informacija, susijusios su skubiomis kovos su gyvūnų ligomis, nurodytomis Europos Parlamento ir Tarybos reglamente (ES) Nr. 652/2014, priemonėmis
(pranešta dokumentu Nr. C(2015) 250)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos ir iš dalies keičiamos Tarybos direktyvos 98/56/EB, 2000/29/EB ir 2008/90/EB, Europos Parlamento ir Tarybos reglamentai (EB) Nr. 178/2002, (EB) Nr. 882/2004 ir (EB) Nr. 396/2005, Europos Parlamento ir Tarybos direktyva 2009/128/EB ir Europos Parlamento ir Tarybos reglamentas (EB) Nr. 1107/2009 ir panaikinami Tarybos sprendimai 66/399/EEB, 76/894/EEB ir 2009/470/EB (1), ypač į jo 36 straipsnio 5 dalį,
kadangi:
(1)
pagal Reglamento (ES) Nr. 652/2014 6 straipsnio 1 dalį valstybėms narėms gali būti skiriamos dotacijos skubioms priemonėms, kurių buvo imtasi patvirtinus vienos iš šio reglamento I priede išvardintų gyvūnų ligų pasireiškimą;
(2)
siekiant užtikrinti patikimą finansų valdymą ir greitai gauti informaciją apie ligos kontrolę yra tikslinga nustatyti datas, iki kada valstybės narės privalo pateikti dotacijų paraiškas ir mokėjimo prašymus, ir patikslinti, kokia informacija turi būti pateikta. Konkrečiai turėtų būti pateiktos valstybių narių patirtų išlaidų pirmosios ir atnaujintos sąmatos;
(3)
būtina nurodyti taikytiną keitimo kursą konvertuojant valstybių narių pateiktas sąmatas ir mokėjimo prašymus, jei jų nacionalinė valiuta nėra euras;
(4)
šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Preliminari informacija
Per 30 dienų nuo vienos iš Reglamento (ES) Nr. 652/2014 I priede išvardintų gyvūnų ligų pasireiškimo oficialaus patvirtinimo valstybės narės, naudodamos elektroninę rinkmeną pagal šio sprendimo I priede nurodytą šabloną, pateikia preliminarią informaciją apie užkrėstų gyvūnų ir produktų kategorijas ir kiekvienai iš šių kategorijų priskiriamų gyvūnų ir produktų rinkos vertę.
Taip pat valstybės narės pateikia vykdomų ir numatytų vykdyti veiksmų aprašymą ir nurodo įstatymus, kuriais nustatoma kompensuotina gyvūnų ir produktų vertė.
2 straipsnis
Informacija apie apskaičiuotas išlaidas
Ne vėliau kaip per du mėnesius po ligos pasireiškimo oficialaus patvirtinimo valstybės narės, naudodamos elektroninę rinkmeną pagal II priede nurodytą „Preliminarios sąmatos“ šabloną, ir remdamosi Reglamento (ES) Nr. 652/2014 6 straipsnio 1 dalimi, pateikia Komisijai dotacijos paraišką dėl:
a)
apskaičiuotų išlaidų kompensacijoms savininkams, kaip nurodyta Reglamento (ES) Nr. 652/2014 8 straipsnio 1 dalies a ir c punktuose;
b)
apskaičiuotų veiklos išlaidų, kaip nurodyta Reglamento (ES) Nr. 652/2014 8 straipsnio 1 dalies b ir d-g punktuose;
c)
tam tikrais atvejais - apskaičiuotų kitų išlaidų, būtinų ligos likvidavimui, kaip nurodyta Reglamento (ES) Nr. 652/2014 8 straipsnio 1 dalies h punkte, pridedant tinkamą pagrindimą.
1 straipsnyje nurodytas veiksmų aprašymas laikomas dotacijos paraiškos dalimi.
Kas du mėnesius nuo pirmoje pastraipoje nurodytos informacijos pateikimo valstybė narės pateikia atnaujintą informaciją apie šioje pastraipoje nurodytas išlaidas.
3 straipsnis
Mokėjimo prašymai
Per šešis mėnesius nuo finansavimo sprendime numatytos galutinės datos arba ligos likvidavimo patvirtinimo, pasirenkant ankstesnę datą, valstybės narės Komisijai pateikia:
a)
mokėjimo prašymą dėl patirtų tinkamų finansuoti išlaidų naudojant elektroninę rinkmeną pagal šio sprendimo III priede nurodytą šabloną;
b)
išsamų išlaidų sąrašą, pridedamą prie mokėjimo prašymo, pateikiant išsamią informaciją apie patirtas ir apmokėtas išlaidas, suskirstytas pagal skirtingas finansuoti tinkamų išlaidų kategorijas, naudojant elektroninę rinkmeną pagal šio sprendimo IV priede nurodytą šabloną;
c)
techninę ataskaitą pagal šio sprendimo V priedą.
4 straipsnis
Konvertavimo kursas
Jei apskaičiuotų išlaidų ar valstybės narės patirtų išlaidų sumos nurodomos kitokia nei euras valiuta, atitinkama valstybė narė konvertuoja šias sumas į eurus remdamasi Europos centrinio banko prieš pirmą mėnesio, kurį valstybė narė pateikia dotacijos paraišką, dieną nustatytu aktualiausiu valiutos kursu.
5 straipsnis
Adresatai
Šis įgyvendinimo sprendimas skirtas valstybėms narėms.
Priimta Briuselyje 2015 m. sausio 28 d.

Labels: 12
15
5
6